Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Γαλλία να χορηγήσει απαλλαγή από τους ειδικούς φόρους κατανάλωσης που επιβάλλονται σε ορισμένα πετρελαιοειδή τα οποία χρησιμοποιούνται για ειδικούς σκοπούς, σύμφωνα με τη διαδικασία που προβλέπεται από το άρθρο 8, παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 8, παράγραφος 4 της οδηγίας 92/81/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1], το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

[1] ΕΕ L 316, της 31.10.92, σ. 12. Οδηγία που τροποποιήθηκε τελευταία από την οδηγία 94/74/EΚ (ΕΕ L 365, της 31.12.94, σ. 46).

Οι γαλλικές αρχές ενημέρωσαν την Επιτροπή σχετικά με την πρόθεσή τους να χορηγήσουν, από την 1η Ιανουαρίου 2000, απαλλαγή από τους ειδικούς φόρους κατανάλωσης για τα αέρια που χρησιμοποιούνται ως καύσιμα στα απορριμματοφόρα οχήματα που είναι εξοπλισμένα με κινητήρα αερίου.

Το μέτρο διευρύνει το πεδίο προηγούμενης εγκεκριμένης παρέκκλισης σχετικά με απαλλαγή από τους ειδικούς φόρους κατανάλωσης για τα αέρια που χρησιμοποιούνται ως καύσιμα στα οχήματα δημόσιων μεταφορών. Εντάσσεται δε στο πλαίσιο ενός προγράμματος για τη μείωση της ατμοσφαιρικής ρύπανσης και χρησιμεύει ως κίνητρο για την αύξηση του αριθμού οχημάτων που κινούνται με υγραέριο ή φυσικό αέριο. Επίσης επιτρέπει την αντικατάσταση των πλέον ρυπαινόντων οχημάτων, τα οποία στις περισσότερες περιπτώσεις είναι παλαιά και λειτουργούν με πετρέλαιο εσωτερικής καύσης. Το μέτρο αυτό αφορά 50 περίπου οχήματα στο τέλος του 1999, ενώ για το 2000 προβλέπονται περίπου 100.

Η απαλλαγή θα εφαρμοστεί με τη μορφή συστήματος επιστροφής που θα αρχίσει το 2001, αλλά θα εφαρμοστεί από την 1η Ιανουαρίου 2000 στα καύσιμα που χρησιμοποιούνται στα απορριμματοφόρα οχήματα που είναι εξοπλισμένα με κινητήρα αερίου.

Σύμφωνα με την οδηγία 92/81/ΕΟΚ, τα άλλα κράτη μέλη έχουν ενημερωθεί σχετικά με την εν λόγω αίτηση.

Η ανωτέρω οδηγία προβλέπει ότι η Επιτροπή εξετάζει περιοδικά αυτές τις απαλλαγές ή μειώσεις. Εάν η Επιτροπή κρίνει ότι δεν είναι δυνατό να διατηρηθούν πλέον για λόγους αθέμιτου ανταγωνισμού ή στρέβλωσης της λειτουργίας της εσωτερικής αγοράς ή διότι δεν συμβιβάζονται με την κοινοτική πολιτική για την προστασία του περιβάλλοντος, υποβάλλει τις κατάλληλες προτάσεις στο Συμβούλιο. Εν πάση περιπτώσει, η παρούσα παρέκκλιση πρέπει να επανεξεταστεί πριν από τις 31 Δεκεμβρίου 2002, οπότε λήγει η εξουσιοδότηση που χορηγεί η παρούσα απόφαση. Το Συμβούλιο θα επανεξετάσει την κατάσταση βάσει προτάσεως της Επιτροπής και θα αποφασίσει εάν πρέπει να καταργηθεί, να τροποποιηθεί ή να παραταθεί η εξουσιοδότηση.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Γαλλία να χορηγήσει απαλλαγή από τους ειδικούς φόρους κατανάλωσης που επιβάλλονται σε ορισμένα πετρελαιοειδή τα οποία χρησιμοποιούνται για ειδικούς σκοπούς, σύμφωνα με τη διαδικασία που προβλέπεται από το άρθρο 8, παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

την οδηγία 92/81/ΕΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [2], και ιδίως το άρθρο 8, παράγραφος 4,

[2] ΕΕ L 316, της 31.10.92, σ. 12. Οδηγία που τροποποιήθηκε τελευταία από την οδηγία 94/74/EΚ (ΕΕ L 365, της 31.12.94, σ. 46).

την πρόταση της Επιτροπής,

Εκτιμώντας τα εξής :

(1) Σύμφωνα με το άρθρο 8, παράγραφος 4 της οδηγίας 92/81/EΟΚ, το Συμβούλιο αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις για λόγους ειδικής πολιτικής των ειδικών φόρων κατανάλωσης που επιβάλλονται στα πετρελαιοειδή.

(2) Οι γαλλικές αρχές ενημέρωσαν την Επιτροπή σχετικά με την πρόθεσή τους να χορηγήσουν, από την 1η Ιανουαρίου 2000, απαλλαγή από τους ειδικούς φόρους κατανάλωσης για τα αέρια που χρησιμοποιούνται ως καύσιμα στα απορριμματοφόρα οχήματα που είναι εξοπλισμένα με κινητήρα αερίου.

(3) Το μέτρο αυτό διευρύνει το πεδίο προηγούμενης εγκεκριμένης παρέκκλισης [3] για την απαλλαγή από τους ειδικούς φόρους κατανάλωσης των αερίων που χρησιμοποιούνται ως καύσιμα στα οχήματα δημόσιων μεταφορών και εντάσσεται στο πλαίσιο ενός προγράμματος για τη μείωση της ατμοσφαιρικής ρύπανσης με την παροχή κινήτρου για την αύξηση του αριθμού οχημάτων που κινούνται με υγραέριο ή φυσικό αέριο.

[3] Απόφαση του Συμβουλίου 97/91/ΕΚ της 27.1.97 (ΕΕ L 29, της 31.1.97, σ. 53).

(4) Τα υπόλοιπα κράτη μέλη έχουν ενημερωθεί σχετικά.

(5) H Eπιτροπή και τα κράτη μέλη είναι της γνώμης ότι βάσει των πληροφοριών που υπάρχουν επί του παρόντος, δεν υφίστανται ενδείξεις ότι η θέσπιση απαλλαγής από τους ειδικούς φόρους κατανάλωσης για τα αέρια που χρησιμοποιούνται ως καύσιμα στα απορριμματοφόρα οχήματα που είναι εξοπλισμένα με κινητήρα αερίου είναι πιθανό να στρεβλώσει τον ανταγωνισμό ή να εμποδίσει τη λειτουργία της εσωτερικής αγοράς.

(6) Η παρούσα απόφαση δεν επηρεάζει τα αποτελέσματα ενδεχόμενων διαδικασιών για κρατικές ενισχύσεις που είναι δυνατό να κινηθούν σύμφωνα με τα άρθρα 87 και 88 της συνθήκης.

(7) Η Επιτροπή εξετάζει περιοδικά τις μειώσεις και απαλλαγές, προκειμένου να ελέγξει εάν συμβιβάζονται με τη λειτουργία της εσωτερικής αγοράς ή με την κοινοτική πολιτική για την προστασία του περιβάλλοντος.

(8) Η Γαλλία ζήτησε εξουσιοδότηση να θεσπίσει από την 1η Ιανουαρίου 2000 απαλλαγή από τους ειδικούς φόρους κατανάλωσης για τα αέρια που χρησιμοποιούνται ως καύσιμα στα απορριμματοφόρα οχήματα που είναι εξοπλισμένα με κινητήρα αερίου.

(9) Το Συμβούλιο θα εξετάσει εκ νέου την παρούσα απόφαση, βάσει προτάσεως της Επιτροπής, πριν από τις 31 Δεκεμβρίου 2002, οπότε λήγει η εξουσιοδότηση που χορηγείται με την παρούσα απόφαση.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ :

Άρθρο 1

Σύμφωνα με το άρθρο 8, παράγραφος 4 της οδηγίας 92/81/ΕΟΚ του Συμβουλίου και παρά τις υποχρεώσεις που προβλέπονται από την οδηγία 92/82/ΕΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης στα πετρελαιοειδή [4] και ειδικά των ελάχιστων συντελεστών που αναφέρονται στο άρθρο 7 αυτής της οδηγίας, η Γαλλία εξουσιοδοτείται να χορηγήσει, από την 1η Ιανουαρίου 2000 έως τις 31 Δεκεμβρίου 2002, απαλλαγή από τους ειδικούς φόρους κατανάλωσης για τα αέρια που χρησιμοποιούνται ως καύσιμα στα απορριμματοφόρα οχήματα που είναι εξοπλισμένα με κινητήρα αερίου.

[4] ΕΕ L 316, της 31.10.92, σ. 19. Οδηγία που τροποποιήθηκε τελευταία από την οδηγία 94/74/EΚ (ΕΕ L 365, της 31.12.94, σ. 46).

Άρθρο 2

Η παρούσα απόφαση απευθύνεται στη Γαλλία.

Βρυξέλλες,

Για το Συμβούλιο

Ο Πρόεδρος